LV Eiropas Savienības Oficiālais Vēstnesis L 379/127

KOMISIJAS LĒMUMS

(2006. gada 22. decembris)

par fozalona neiekļaušanu Padomes Direktīvas 91/414/EEK I pielikumā un tādu augu aizsardzības līdzekļu atļauju atsaukšanu, kuros ir minētā viela

(izziņots ar dokumenta numuru K(2006) 6897)

(Dokuments attiecas uz EEZ)

(2006/1010/EK)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1), un jo īpaši tās 8. panta 2. punkta ceturto daļu,

tā kā:

(1) Direktīvas 91/414/EEK 8. panta 2. punktā noteikts, ka 12 gadu laikā pēc minētās direktīvas izziņošanas dalībvalsts var atļaut tādu augu aizsardzības līdzekļu laišanu tirgū, kuru sastāvā ir šīs direktīvas I pielikuma sarakstā neiekļautas darbīgās vielas, kas pēc izziņošanas dienas ir pieejamas tirgū jau vismaz divus gadus, kamēr minētās vielas pakāpeniski pārbauda atbilstīgi darba programmai.

(2) Komisijas Regulā (EK) Nr. 451/2000 (2) un Komisijas Regulā (EK) Nr. 703/2001 (3) paredzēti sīki izstrādāti noteikumi par to, kā īstenot Padomes Direktīvas 91/414/EEK 8. panta 2. punktā minētās darba programmas otro posmu, un izveidots to darbīgo vielu saraksts, kuras jāizvērtē sakarā ar iespējamību tās iekļaut Direktīvas 91/414/EEK I pielikumā. Fozalons ir minētajā sarakstā.

(3) Fozalona iedarbība uz cilvēku veselību un uz vidi saistībā ar vairākiem pieteikuma iesniedzēja ierosinātajiem lietošanas veidiem ir novērtēta saskaņā ar Regulas (EK) Nr. 451/2000 un Regulas (EK) Nr. 703/2001 noteikumiem. Turklāt ar šīm regulām ir noteiktas ziņotājas dalībvalstis, kam saskaņā ar Regulas (EK) Nr. 451/2000 8. panta 1. punktu jāiesniedz atbilstošie novērtējuma ziņojumi un ieteikumi Eiropas Pārtikas nekaitīguma iestādei (EPNI). Attiecībā uz fozalonu ziņotāja dalībvalsts bija Austrija, un visa vajadzīgā informācija tika iesniegta 2004. gada 7. maijā.

(4) Dalībvalstu un EPNI speciālisti pārskatīja novērtējuma ziņojumu un 2006. gada 13. janvārī iesniedza to Komisijai kā EPNI secinājumu par speciālistu veikto darbīgās vielas fozalona pesticīdu riska novērtējuma pārskatīšanu (4). Šo ziņojumu dalībvalstis un Komisija pārskatīja Pārtikas aprites un dzīvnieku veselības pastāvīgajā komitejā, un tas tika pabeigts 2006. gada 14. jūlijā kā Komisijas pārskata ziņojums par fozalonu.

(5) Šīs darbīgās vielas novērtēšanas gaitā konstatēja vairākus aspektus, kas rada bažas. Konkrētāk, tas bija saistīts ar risku neizsargātām patērētāju grupām, jo paredzētā fozalona ietekme izrādījās nepieņemama. Turklāt ir vajadzīgs sīkāks toksikoloģisks raksturojums dažiem šīs vielas metabolītiem un piemaisījumiem, un ir konstatētas papildu bažas saistībā ar risku putniem, zīdītājiem, ūdens organismiem, bitēm un tiem posmkājiem, kam tas nav paredzēts.

(6) Komisija aicināja ziņotāju dalībvalsti iesniegt komentārus par speciālistu veiktās pārskatīšanas rezultātiem un par to, vai darbīgo vielu turpmāk atļaut vai neatļaut. Ziņotāja dalībvalsts iesniedza komentārus, kas tika rūpīgi pārbaudīti. Tomēr, neskatoties minētajiem argumentiem, šie jautājumi joprojām nav atrisināti, un EPNI speciālistu sanāksmēs, pamatojoties uz iesniegto un izvērtēto informāciju, veiktie novērtējumi neliecina, ka, ievērojot paredzētos lietošanas nosacījumus, fozalonu saturošie augu aizsardzības līdzekļi kopumā atbilstu Direktīvas 91/414/EEK 5. panta 1. punkta a) un b) apakšpunkta prasībām.

(7) Tādēļ fozalons nav jāiekļauj Direktīvas 91/414/EEK I pielikumā.

(8) Ir jāveic pasākumi, lai nodrošinātu, ka pašreizējās atļaujas augu aizsardzības līdzekļiem, kas satur fozalonu, atsauc noteiktajā laikposmā, un tās neatjauno un šādiem līdzekļiem nepiešķir jaunas atļaujas.

(9) Jebkurš dalībvalstu atļautais papildperiods pašreizējo, fozalonu saturošo augu aizsardzības līdzekļu likvidācijai, glabāšanai, laišanai tirgū un pašreizējo krājumu izmantošanai ir jānosaka ne ilgāks par divpadsmit mēnešiem, lai ļautu izmantot pašreizējos krājumus ne ilgāk kā vienu veģetācijas periodu.

(10) Šis lēmums neierobežo Komisijas turpmākas darbības attiecībā uz minēto darbīgo vielu saskaņā ar Padomes 1978. gada 21. decembra Direktīvu 79/117/EEK, ar ko aizliedz laist tirgū un izmantot augu aizsardzības līdzekļus, kuru sastāvā ir konkrētas aktīvās vielas (5).

(11) Šis lēmums neierobežo iespēju iesniegt pieteikumu attiecībā uz fozalonu saskaņā ar Direktīvas 91/414/EEK 6. panta 2. punkta noteikumiem ar nolūku iekļaut to minētās direktīvas I pielikumā.

(12) Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO LĒMUMU.

1. pants

Fozalonu kā aktīvo vielu neiekļauj Direktīvas 91/414/EEK I pielikumā.

2. pants

Dalībvalstis nodrošina, ka:

a) fozalonu saturošo augu aizsardzības līdzekļu atļaujas atsauc pirms 2007. gada 22. jūnija;

b) no 2006. gada 28. decembra fozalonu saturošo augu aizsardzības līdzekļu atļaujas nepiešķir un neatjauno saskaņā ar atkāpi, kas paredzēta Direktīvas 91/414/EEK 8. panta 2. punktā.

3. pants

Papildperiods, ko dalībvalsts piešķir atbilstoši Direktīvas 91/414/EEK 4. panta 6. punktam, ir cik vien iespējams īss un beidzas ne vēlāk kā 2008. gada 22. jūnijā.

4. pants

Šis lēmums ir adresēts dalībvalstīm.

Briselē, 2006. gada 22. decembrī Komisijas vārdā — Komisijas loceklis Markos KYPRIANOU

(1) OV L 230, 19.8.1991., 1. lpp. Direktīvā jaunākie grozījumi izdarīti ar Komisijas Direktīvu 2006/136/EK (OV L 349, 12.12.2006., 42. lpp.).

(2) OV L 55, 29.2.2000., 25. lpp. Regulā jaunākie grozījumi izdarīti ar Regulu (EK) Nr. 1044/2003 (OV L 151, 19.6.2003., 32. lpp.).

(3) OV L 98, 7.4.2001., 6. lpp.

(4) EFSA Scientific Report (2006) 60, 1–66, Conclusion regarding the peer review of pesticide risk assessment of phosalone.

(5) OV L 33, 8.2.1979., 36. lpp. Direktīvā jaunākie grozījumi izdarīti ar Eiropas Parlamenta un Padomes Regulu (EK) Nr. 850/2004 (OV L 158, 30.4.2004., 7. lpp.).